b'\n_START_ARTICLE_\nMarkku Perkki\xc3\xb6\n_START_SECTION_\nSeuraura\n_START_PARAGRAPH_\nPerkki\xc3\xb6 pelasi K\xc3\xa4rpiss\xc3\xa4 ensimm\xc3\xa4iset SM-sarjaottelunsa kaudella 1967\xe2\x80\x931968. Joukkue putosi kauden p\xc3\xa4\xc3\xa4tteeksi Suomen sarjaan ja Perkki\xc3\xb6 pelasi SM-sarjaa seuraavan kerran Rauman Lukossa kaudella 1971\xe2\x80\x931972, joka oli h\xc3\xa4nelle ainoa p\xc3\xa4\xc3\xa4sarjakausi muualla kuin K\xc3\xa4rpiss\xc3\xa4. Kaudeksi 1972\xe2\x80\x931973 Perkki\xc3\xb6 palasi K\xc3\xa4rppiin. Kaudeksi 1974\xe2\x80\x931975 Suomen sarjan tilille tuli I-divisioona. Perkki\xc3\xb6 oli tuolloin K\xc3\xa4rppien paras pistemies ja maalintekij\xc3\xa4 tehoilla 20+17=37 ja sijoittui sarjan pistep\xc3\xb6rssiss\xc3\xa4 nelj\xc3\xa4nneksi. H\xc3\xa4n oli my\xc3\xb6s I-divisioonan viidest\xc3\xa4 parhaasta pistemiehest\xc3\xa4 ainoa, joka pelasi muualla kuin Forssan Palloseurassa._NEWLINE_Kaudella 1975\xe2\x80\x931976 Perkki\xc3\xb6 voitti ylivoimaisesti koko I-divisioonan piste- ja maalip\xc3\xb6rssin tehoilla 45+27=72. K\xc3\xa4rp\xc3\xa4t eteni SM-karsintoihin, mutta j\xc3\xa4iv\xc3\xa4t ilman sarjanousua. Kaudella 1976\xe2\x80\x931977 h\xc3\xa4n voitti j\xc3\xa4lleen I-divisioonan maalip\xc3\xb6rssin 44 osumallaan. Pistep\xc3\xb6rssiss\xc3\xa4 Perkki\xc3\xb6 sijoittui 70 tehopisteell\xc3\xa4\xc3\xa4n toiseksi edell\xc3\xa4\xc3\xa4n vain Sportin H\xc3\xa5kan Hjerpe. H\xc3\xa4n, tutkapari Hannu Aravirta sek\xc3\xa4 puolustaja Reijo Ruotsalainen kuuluivat K\xc3\xa4rppien kenties t\xc3\xa4rkeimpiin avainpelaajiin, kun joukkue voitti I-divisioonan runkosarjan ja nousivat SM-liigaan kev\xc3\xa4\xc3\xa4ll\xc3\xa4 1977._NEWLINE_K\xc3\xa4rppien SM-liigan nousukaudella 1977\xe2\x80\x931978 Perkki\xc3\xb6 teki SM-liigan yhden kauden piste-enn\xc3\xa4tyksens\xc3\xa4 tehoilla 20+16=36, joilla h\xc3\xa4n oli K\xc3\xa4rppien toiseksi paras maalintekij\xc3\xa4 ja kolmanneksi paras pistemies, kun my\xc3\xb6s seuraavalla kaudella 1978\xe2\x80\x931979 tehoilla 15+10=25. Viimeiseksi j\xc3\xa4\xc3\xa4neen SM-liigakautensa 1979\xe2\x80\x931980 p\xc3\xa4\xc3\xa4tteeksi Perkki\xc3\xb6 voitti SM-pronssia. Vuodet 1980\xe2\x80\x931982 h\xc3\xa4n vietti Ruotsin I-divisioonassa, kiirunalaisten Kiruna IF:n ja IFK Kirunan joukkueissa.\n_START_SECTION_\nMaajoukkueura\n_START_PARAGRAPH_\nPerkki\xc3\xb6 pelasi alle 19-vuotiaiden EM-kilpailuissa vuonna 1970.\n_START_SECTION_\nUran j\xc3\xa4lkeen\n_START_PARAGRAPH_\nPerkki\xc3\xb6 kuului entisist\xc3\xa4 K\xc3\xa4rppien pelaajista muodostuneen Wanhojen K\xc3\xa4rppien perustajaj\xc3\xa4seniin ja h\xc3\xa4net valittiin yhdistyksen puheenjohtajaksi perustamisvuonna 1987. Vuosina 1990\xe2\x80\x931992 Perkki\xc3\xb6 toimi K\xc3\xa4rppien toimitusjohtajana. H\xc3\xa4n kuoli \xc3\xa4killisesti sairauskohtaukseen lomamatkallaan 21. tammikuuta 2013 ollessaan 61-vuotias.\n_START_SECTION_\nMuuta\n_START_PARAGRAPH_\nPerkki\xc3\xb6n poika Matias on alemmissa sarjoissa pelannut j\xc3\xa4\xc3\xa4kiekkoilija.'